**O B R A Z L O Ž E N J E**

**I. PRAVNI TEMELJ**

Pravni temelj za donošenje Programa potpore poljoprivredi i ruralnom razvoju Grada Pula-Pola za razdoblje od 2021. do 2023. godine (dalje u tekstu Program) je članak 36. Zakona o poljoprivredi („Narodne novine“ broj 118/18, 42/20, 127/20 - dalje u tekstu Zakon o poljoprivredi) i članak 61. Statuta Grada Pula-Pola (“Službene novine” Grada Pule, broj 7/09, 16/09, 12/11, 01/13, 2/18, 2/20 i 4/21).

**II. OSNOVNA PITANJA I PRIKAZ STANJA KOJE SE UREĐUJE AKTOM**

Predloženim Programom stvara se pravni i financijski okvir za dodjelu potpora poljoprivredi i ruralnom razvoju te se nastavlja program potpora nakon realizacije Programa potpore poljoprivredi i ruralnom razvoju Grada Pula-Pola za razdoblje od 2016. do 2020. godine kroz koji je odobreno 85 zahtjeva i dodijeljene su potpore u iznosu od 500.049,93 kune.

Potpore iz prijedloga Programa dodjeljivati će se u razdoblju od 2021. do 2023. godine u ukupnom iznosu od 510.000,00 kuna i to kako slijedi:

Sukladno Uredbi 1408/2013:

1. Sufinanciranje nabave sadnog materijala;
2. Subvencije troškova stručnog nadzora i sustava ocjenjivanja sukladnosti u ekološkoj proizvodnji;

Sukladno Uredbi 1407/2013:

1. Subvencija za edukaciju i stručno osposobljavanje za rad na poljoprivrednom gospodarstvu;
2. Potpora projektu Izravna prodaja poljoprivrednih proizvoda putem interneta;
3. Tekuća potpora za sufinanciranje manifestacija koje doprinose promicanju poljoprivredne proizvodnje;
4. Tekuća donacija za sufinanciranje dijela troškova aktivnosti OPG-a, udruga i poljoprivredne zadruge;

Ostale potpore:

1. Tekuća donacija za Fond za razvoj poljoprivrede i agroturizma Istre.

Naime, sukladno članku 7. Pravilnika o državnim potporama poljoprivredi i ruralnom razvoju („Narodne novine“ broj 72/17 – dalje u tekstu Pravilnik) potrebno je bilo dostaviti prijedlog Programa potpore male vrijednosti Ministarstvu poljoprivrede radi davanja mišljenja o usklađenosti sadržaja prijedloga s Uredbom de minimis budući da se navedene potpore dodjeljuju sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24.12.2013) i Uredbom Komisije (EU) br. 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51, 22.2.2019) - u daljnjem tekstu: Uredba 1408/2013.

Isto je učinjeno dopisom KLASA:320-01/20-01/11, URBROJ: 2168/01-01-02-01-0267-21-4 od 18. siječnja 2021. godine kojim je Ministarstvu poljoprivrede dostavljen prijedlog Programa i prijava dviju mjera (Sufinanciranje nabave sadnog materijala i Subvencije troškova stručnog nadzora i sustava ocjenjivanja sukladnosti u ekološkoj proizvodnji) sukladno Uredbi 1408/2013 na propisanim obrascima.

Ministarstvo poljoprivrede svojim je dopisom od 27. siječnja 2021. godine KLASA: 404-01/21-01/27, URBROJ: 525-08/0252-21-2 koji je zaprimljen 4. veljače 2021. godine, dostavilo sljedeće mišljenje:

***I. Program predstavlja potporu male vrijednosti koja zbog svog iznosa ne narušava ili ne prijeti narušavanjem tržišnog natjecanja i ne utječe na trgovinu između država članica EU te ne predstavlja državnu potporu iz članka 107. Ugovora o funkcioniranju Europske unije (dalje u tekstu: UFEU).***

***II. Program ispunjava sve uvjete iz Uredbe Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinac 2013)* i Uredbom Komisije (EU) br. 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51 1, 22. veljače 2019) *(dalje u tekstu: Uredba de minimis).***

***III. O svakoj izmjeni i dopuni Programa Davatelj državne potpore dužan je obavijestiti Ministarstvo.***

***IV. Sukladno članku 11. Pravilnika o državnim potporama poljoprivredi i ruralnom razvoju* („Narodne novine“ broj 72/17) (dalje u tekstu: Pravilnik), *Davatelj de minimis potpore vodi zasebnu evidenciju potpora male vrijednosti. Evidencija mora sadržavati sve potrebne informacije o ispunjenim uvjetima za dodjelu potpore male vrijednosti. Evidenciju o dodjeljenim potporama i sve potrebne dokumente Davatelj de minimis potpore mora čuvati 10 godina od dana dodjele potpore. Davatelj de minimis potpore dužan je dostaviti Ministarstvu izvješće o dodjeljenim potporama male vrijednosti najkasnije u roku od 15 dana od dodjele potpore male vrijednosti.***

***V. Davatelj državne potpore dužan je, uz objavu javnog poziva za dodjelu potpora temeljem odobrenog Programa, objaviti i tekst Programa na internetskim stranicama i/ili službenom glasilu te o tome obavijestiti Ministarstvo.***

***VI. Sukladno stavku 9. članka 7. Pravilnika, Davatelj de minimis potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi de minimis.***

Prethodno navedeno mišljenje odnosi se na mjere pod rednim brojevima 1. i 2. koje se dodjeljuju temeljem Uredbe 1408/2013. Ostale mjere pod rednim brojevima 3. do 6. dodjeljuje se temeljem Uredbe 1407/2013 te za te mjere kao i za posljednju mjeru označenu rednim brojem 7. nije bilo potrebno dobiti mišljenje Ministarstva poljoprivrede budući da se dodjela sredstava pod tim mjerama ne smatra potporama u poljoprivredi već se iste kategoriziraju kao opće potpore koje se dodjeljuju temeljem Uredbe 1407/2013, odnosno u slučaju dodjele donacije Fondu za razvoj poljoprivrede i agroturizma Istre radi se o donaciji temeljem ugovornih odnosa.

Sukladno navedenom predlaže se donošenje prijedloga Programa potpore poljoprivredi i ruralnom razvoju Grada Pula-Pola za razdoblje od 2021. do 2023. godine.

**III. PROCJENA POTREBNIH FINANCIJSKIH SREDSTAVA ZA PROVEDBU AKTA**

Za realizaciju navedenog Programa planirana su sredstva u proračunu Grada Pule za 2021. godinu te će se planirati i u proračunima narednih godina do zaključno sa 2023. godinom.

Akt pripremo:

Igor Fabris

Voditelj odsjeka za proračun i gospodarstvo

**PROČELNICA**

**Vesna Sajić, mag.oec.**